Aqua (ჯგუფი)
Aqua — დანიური ჯგუფი კოპენჰაგენიდან, რომელიც გამორჩეულად პოპულარული იყო 1990-იანი წლების ბოლოს. Aqua-ს წარმატებამ ჯგუფის სიმღერები მოახვედრა ბრიტანულ ჰიტ-აღლუმშიც, სადაც მათ არანაკლებ დიდი პოპულარობა ხვდა წილად. 2001 წლის ივლისში დაშლამდე ოთხეულმა გამოსცა ორი სტუდიური ალბომი - Aquarium და Aquarius. მსოფლიო მასშტაბით გაიყიდა მათი ალბომების დაახლოებით 33 მილიონი ასლი. შედეგად, Aqua აღიარებულია ყველა დროის ყველაზე წარმატებულ დანიურ ჯგუფად.[1] Aqua-ს ყველაზე ცნობილი სიმღერაა „Barbie Girl“, რომელმაც აგრეთვე მნიშვნელოვანი სკანდალი გამოიწვია თოჯინა ბარბის შექმნელთა მხრიდან (სიმღერის ტექსტის გამო). 2001 წელს დაშლის შემდეგ, ჯგუფი დაბრუნდა 2007 წლის ოქტომბერში და მას შემდეგ დრო და დრო კონცერტებს ატარებს. მათი ჰიტ-სინგლების კრებულში, რომელიც 2009 წელს გამოიცა, შეტანილია 3 ახალი სიმღერაც.